Polisie soek vier ná hul vulstasie beroof, een doodskietArgieffoto: Kent Williamson Die polisie in Mmabatho in Noordwes is op soek na vier mans wat Dinsdagoggend vroeg ŉ vulstasie beroof en ŉ man doodgeskiet het. Lt.kol. Amanda Funani, woordvoerder van die polisie, sê die voorval het omstreeks 04:30 plaasgevind. Volgens Funani het vier gewapende verdagtes die winkel by die vulstasie ingestorm en op selfone en kontant aangedring. Hulle het ook plofmiddels gebruik om die kluis op te blaas en ŉ onbekende bedrag geld uit die winkel gesteel. “Net voordat hulle die winkel verlaat het, het die verdagtes ŉ 34-jarige man, vermoedelik ŉ werknemer by die vulstasie, doodgeskiet,” sê sy. Funani sê die verdagtes het in ŉ motor gevlug wat later deur polisielede, wat patrollie in die omgewing gedoen het, raakgesien is. “Toe die verdagtes besef dat die polisie op hulle spoor is, het hulle te voet gevlug,” sê sy. Die polisie het beslag gelê op die motor en die gesteelde kontant. Volgens Funani dui ŉ voorlopige ondersoek daarop dat die motor in Augustus vanjaar naby Brits gesteel is. Niemand is nog in hegtenis geneem nie.